钦定古今图书集成/历象汇编/历法典/第074卷 > 章俊卿考索 > 太初历元不同
## 钦定古今图书集成/历象汇编/历法典/第074卷 > 章俊卿考索 > 太初历元不同

《史记历书》载武帝改太初历之诏曰：“十一月甲子朔
旦冬至。其更以元封七年为太初元年，年名阏逢摄
提格，月名毕聚，日得甲子夜半朔旦冬至。”夫阏逢者
甲也，摄提格者，寅也，是以太初元年为甲寅年也。故
《史记历衍甲子篇》以太初元年为甲寅，又五年，天汉
元年也，为戊午；又五年，太始元年也，为壬戊。自此顺
“数周六十馀年，皆以汉家年号纪之”，是太初元年为
甲寅，晓然矣。又按《东汉志》：“汉安二年，宗䜣等建议，以
为汉兴元年，岁在乙未。又四十五年，文帝后元三年
也，岁在庚辰。又五十八年，武帝太初元年也，岁在丁
丑。”今考之《通鉴编年》，高祖即位之年以乙未，文帝后
三年以庚辰，武帝太初元年以丁丑，与宗䜣之议吻
合。而刘孝孙《勘日度之议》亦曰：武帝太初元年丁丑。
然则《范志》所谓太初历元用丁丑，即以太初元年为
元也，非推上古之元也。太史公所纪武帝之诏曰：“其
更以元封七年为太初元年，年名阏逢摄提格。”是推
上古之元，得甲寅之岁。其岁十一月甲子朔旦冬至，
日月如合璧，五星如连珠，故武帝时以太古甲寅岁
为起历之元也。故曰“其更以元封七年为太初元年”，
犹言以七年为上古甲寅之岁也。上古太初应合璧
连珠之瑞，今以《太初纪年》元起丁丑，亦与甲寅同耳，
非元封七年即甲寅也。然则太史公《历衍甲子篇》以
古初甲寅为元顺纪六十馀年大馀、小馀之数，此其
起历之数，此其起历之术也。后人不悟太初元年年
号，依古初之意，即以太初、天汉、太始年号分配年名
之下者，非也。太史出于武帝时，安能预知六十年后
年号，而先书于历术年名之下哉？此必后人增益之
无疑也。唐一行《日度议》引《洪范传》曰：“历始于颛帝上
元太始阏逢摄提格之岁，毕聚之月，朔日己巳立春，
七曜俱在营室五度”是也。观此则知上元太始，犹言
上元太初也。《颛帝历》以甲寅为元，故汉历亦以颛帝
之元为元也。又曰：“汉《太初历》元起丁丑，秦《颛帝历》，元
起乙卯。”推而上之，皆不值甲寅，犹以日月五纬复得
上元星度，故命阏逢、摄提格之岁，而实非甲寅也。观
此言，则又知历书曰“年名”阏逢摄提格者，以甲子朔
旦冬至而为起历之元，故名之以甲寅云耳。未必日
月合璧，五星连珠，正当颛帝甲寅年也。刘歆《三统历》
进太初前一世得五星，会庚戌之岁以为上元，颛帝
元用乙卯，《洪范传》云用甲寅，又何也？太史公《历术甲
子篇》有天汉、正和等年号，在刘歆《三统历谱》则有之，
此必后人以此《历谱》附入《太史公历术》也。

===冬至周复不同===《东汉志》曰：“律首黄钟，历始冬至，月先建子，时平夜半。
当汉高皇帝受命之四十九岁，岁在上章，阴在执徐。”
〈文帝后元三年庚辰年也〉冬十一月甲子夜半朔旦冬至，日月闰
积，皆自此始。立元正朔，谓之《汉历》。此章帝《四分历》元，
自文帝后元三年始也。夫后元三年正太初元年，凡
五十八岁，而十一月甲子夜半朔旦冬至，已至于再，
岂一甲子周则复得此数耶？贾逵议曰：“七十二岁，复
十一月合朔冬至，或为八十岁，则一甲子冬至。”〈贾逵议见
东汉志〉今考之，《范志》曰：“至朔同在日首，谓之蔀。”夫十九
年得一章，四章为蔀，合七十六年也。日首者，甲子日
为六甲之首也。冬至之日与朔日同是甲子则为蔀，
所谓十一月甲子夜半朔旦冬至是也。何为有五十
八年，有七十一年，有七十六年，有八十年之异耶？按
《班志》曰：“乃以前历上元太初四千六百。至于元封七
年，复”得《阏逢》摄提格之岁，仲冬十一月甲子朔旦冬
至，日月在建星。孟康注曰：“古以建星为宿，今以牵牛
为宿。”观此言，则仲冬甲子朔旦冬至，乃上元太初甲
寅年也，非武帝元封七年也。